**ΚΥΠΡΙΑΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΟΙΚΟΝΟΜΙΚΩΝ**

**ΔΗΜΟΣΙΑ ΔΙΑΒΟΥΛΕΥΣΗ**

**Αναφορικά με τις Διακριτικές ευχέρειες που παρέχει η Οδηγία 2019/878/ΕΕ**

Το Υπουργείο Οικονομικών, στα πλαίσια θέσπισης αποτελεσματικών ρυθμίσεων και διαδικασιών διαβούλευσης με τους συμμετέχοντες στην αγορά, όσον αφορά τις προτεινόμενες αλλαγές στην εθνική νομοθεσία, κυκλοφορεί το παρόν έγγραφο για σκοπούς υποβολής απόψεων, επί των διακριτικών ευχερειών που παρέχει η Οδηγία (ΕΕ) 2019/878.

Η Οδηγία (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ης Μαΐου 2019 για την τροποποίηση της οδηγίας 2013/36/ΕΕ όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μεικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου, δημοσιεύτηκε στην Επίσημη Εφημερίδα της Ευρωπαϊκής Ένωσης στις 07/06/2019 και τα κράτη μέλη έχουν υποχρέωση για εναρμόνιση με την Οδηγία μέχρι τις 28/12/2020.

H Οδηγία 2013/36/ΕΕ που τροποποιείται από την Οδηγία (ΕΕ) 2019/878, είχε εκδοθεί για την αντιμετώπιση των οικονομικών κρίσεων που σημειώθηκαν κατά την περίοδο 2007-2008 και έχει συμβάλει ουσιαστικά στην ενίσχυση του χρηματοοικονομικού συστήματος στην Ένωση και έχει καταστήσει τα ιδρύματα πιο ανθεκτικά σε ενδεχόμενες μελλοντικές διαταραχές. Αν και εξαιρετικά ολοκληρωμένα, τα εν λόγω μέτρα δεν αντιμετώπισαν όλες τις διαπιστωθείσες αδυναμίες που επηρεάζουν τα ιδρύματα. Επιπλέον, ορισμένα από τα μέτρα που προτάθηκαν αρχικά υπέκειντο σε ρήτρες επανεξέτασης ή δεν ήταν επαρκώς λεπτομερή ώστε να καταστεί δυνατή η ομαλή εφαρμογή τους.

Ως εκ τούτου, η Οδηγία 2019/878 έχει ως στόχο την αντιμετώπιση των θεμάτων που τίθενται όσον αφορά τις διατάξεις της οδηγίας 2013/36/ΕΕ οι οποίες αποδείχτηκε ότι δεν ήταν επαρκώς σαφείς και, ως εκ τούτου, στάθηκαν σε διαφορετικές ερμηνείες ή διαπιστώθηκε ότι ήταν υπερβολικά επαχθείς για ορισμένα ιδρύματα. Επίσης περιλαμβάνει προσαρμογές στην οδηγία 2013/36/ΕΕ που απαιτούνται είτε μετά την έκδοση άλλων σχετικών νομικών πράξεων της ΕΕ όπως η οδηγία 2014/59/ΕΕ είτε με τις αλλαγές που προτείνονται παράλληλα στον Κανονισμό (ΕΕ) με αριθ. 575/2013. Οι προτεινόμενες τροποποιήσεις ευθυγραμμίζουν καλύτερα το ισχύον κανονιστικό πλαίσιο με τις διεθνείς εξελίξεις, προκειμένου να προωθήσουν τη συνέπεια και τη συγκρισιμότητα μεταξύ των διάφορων δικαιοδοσιών.

H Οδηγία (ΕΕ) 2019/878 είναι μέρος του πακέτου μέτρων του Συμβουλίου της ΕΕ για την περαιτέρω ενίσχυση της ανθεκτικότητας των τραπεζών της ΕΕ. Η Ανάλυση Αντικτύπου που πραγματοποιήθηκε για το εν λόγω πακέτο μέτρων βρίσκεται στον ακόλουθο σύνδεσμο:

<https://ec.europa.eu/info/publications/impact-assessment-package-proposals-further-strengthen-resilience-eu-banks_en>

Η Οδηγία (ΕΕ) 2019/878 βρίσκεται στον πιο κάτω σύνδεσμο:

<https://eur-lex.europa.eu/legal-content/EL/TXT/PDF/?uri=CELEX:32019L0878&from=EN>

Για σκοπούς εναρμόνισης με την πιο πάνω Οδηγία ετοιμάζονται τα ακόλουθα νομοσχέδια:

* Ο Περί Εργασιών Πιστωτικών Ιδρυμάτων (Τροποποιητικός Νόμος) του 2020
* Ο Περί Μακροπροληπτικής Εποπτείας των Ιδρυμάτων (Τροποποιητικός) Νόμος του 2020

Τα πιο πάνω νομοσχέδια μεταφέρουν τις διατάξεις της Οδηγίας που είναι υποχρεωτική η εφαρμογή τους από τα κράτη μέλη καθώς και τις διατάξεις που αφορούν διακριτικές ευχέρειες των κρατών μελών. Η παρούσα δημόσια διαβούλευση πραγματοποιείται μόνο για τις διακριτικές ευχέρειες της Οδηγίας (ΕΕ) 2019/878 οι οποίες φαίνονται στον συνημμένο Πίνακα (Συνημμένο 1).

**Το Υπουργείο Οικονομικών σας καλεί όπως υποβάλετε τα σχόλια ή απόψεις σας, σε Word format, μέχρι τις 6/3/2020 στην ηλεκτρονική διεύθυνση** [**psiakallis@mof.gov.cy**](mailto:psiakallis@mof.gov.cy) **.**

Λευκωσία, 27 Φεβρουαρίου 2020

**ΣΥΝΗΜΜΕΝΟ 1**

**Πίνακας Διακριτικών Ευχερειών της Οδηγίας 2019/878/ΕΕ**

|  |  |
| --- | --- |
| **Οδηγία** **2019/878/ΕΕ** | **Εθνική νομοθεσία** |
| Άρθρο 1.27.γ) της Οδηγίας 2019/878/ΕΕ  (νέο άρθρο 94.4, 1ο εδάφιο της Οδηγίας 2013/36/ΕΕ). | **Περί Ρυθμίσεων Διακυβέρνησης και Διαχείρισης Πιστωτικών Ιδρυμάτων Οδηγίας του 2014.**  Το άρθρο 94.1 της Οδηγίας 2013/36/ΕΕ θεσπίζει αρχές σχετικά με τα μεταβλητά στοιχεία αποδοχών.  Τα ιδρύματα που δεν εμπίπτουν στον ορισμό του «μεγάλου ιδρύματος» και τα οποία έχουν μέσο ενεργητικό ίσο ή μικρότερο από 5 δισεκατομμύρια ευρώ για μια τετραετία πριν από το τρέχον οικονομικό έτος απαλλάσσονται από τις μεταβλητές απαιτήσεις αποδοχών που ορίζονται στα στοιχεία ιβ) και ιγ) και στο δεύτερο εδάφιο του στοιχείου ιε) του Άρθρου 94.  Τα κράτη μέλη μπορούν να μειώσουν ή να αυξήσουν το κατώτατο όριο των 5 δισεκατομμυρίων ευρώ (έως και 15 δισεκατομμύρια ευρώ). |
| Άρθρο 1.27.γ) της Οδηγίας 2019/878/ΕΕ  (νέο άρθρο 94.5 της Οδηγίας 2013/36/ΕΕ). | **Περί Ρυθμίσεων Διακυβέρνησης και Διαχείρισης Πιστωτικών Ιδρυμάτων Οδηγίας του 2014.**  Το άρθρο 94.1 της Οδηγίας 2013/36/ΕΕ θεσπίζει αρχές σχετικά με τη σύνθεση των μεταβλητών αποδοχών.  Μέλη του προσωπικού που λαμβάνουν ετήσιες μεταβλητές αποδοχές 50.000 ευρώ ή λιγότερο και δεν αντιπροσωπεύουν περισσότερο από το ένα τρίτο των ετήσιων μεταβλητών αποδοχών του μέλους του προσωπικού απαλλάσσονται από τις μεταβλητές απαιτήσεις αποδοχών που ορίζονται στα στοιχεία ιβ) και ιγ) και στο δεύτερο εδάφιο του στοιχείου ιε) του Άρθρου 94.  Τα κράτη μέλη μπορούν να καταργήσουν την απαλλαγή αυτή και να εφαρμόσουν όλες τις αρχές σε όλες τις μεταβλητές αποδοχές. |
| Άρθρο 1.36.β) της Οδηγίας 2019/878/ΕΕ  (νέο άρθρο 109.6 της Οδηγίας 2013/36/ΕΕ). | **Περί Εργασιών Πιστωτικών Ιδρυμάτων Νόμο**  **άρθρο 15 (γ) του Ν. …(Ι)/2020**  **(άρθρο 19ΣΤ(6) βασικού νόμου).**  Στο Άρθρο 109.6 της Οδηγίας 2013/36/ΕΕ ως έχει τροποποιηθεί, παρέχεται η διακριτική ευχέρεια στα κράτη-μέλη, εάν επιθυμούν, να εφαρμόζουν τα Άρθρα 92, 94 και 95 της Οδηγίας 2013/36/ΕΕ σε ενοποιημένη βάση σε ευρύτερο φάσμα θυγατρικών επιχειρήσεων και στο προσωπικό τους. |